
[image: Image]


Anna Ihrén

Strandsitteren

Mordene på Smögen

Oversatt av Lars Nygaard

[image: image]


ANNA IHRÉN

Andre utgivelser på Gyldendal:

Strandsitteren, 2025

Isfiskeren, 2025

Sildebaronen, 2025


Takk!

Dan-Robert, Tim og Isabella – for all kjærlighet og tid …


Junikveldene var lyse helt til solen sakte gikk ned over havet i de vakreste farger. Himmelen var endelig blå, dagene ble stadig lengre, og det fine været kom med glede til alle som hadde lengtet etter varme. Vinteren som hadde holdt landskapet i et hardt grep siden november, hadde måttet vike plass for myke vinder som utrettelig kjærtegnet de glatte svabergene.

Menneskene i Bohuslän, som hadde blitt askegrå i ansiktet i tiden uten sol, kunne nå endelig se de første fregnene på kinnene sine. Hele våren hadde han ventet på denne stunden, det rette øyeblikket for å fortelle henne om mulighetene han hadde klart å skape for dem. Men noe hadde kommet i veien …

Vannet var klart. Nede på bunnen så han en krabbe smette inn under en tangklase. Han prøvde å svømme. Forsøkte å bevege hender og føtter slik han en gang hadde lært, men de lystret ikke. For hvert sekund som gikk, føltes kroppen tyngre og tyngre. Han orket ikke lenger å holde ansiktet over overflaten. Det svale vannet omsluttet hodet hans, og det siste han tenkte på, var at han skulle forlate sin elskede. Hvordan skulle hun klare seg uten ham? Han hadde sett det som sin oppgave å ta hånd om henne. Det var bare én ting til han hadde måttet gjøre for å tilby henne et annet liv. Men noen hadde hindret ham i å fullbyrde planen. Og nå var det for sent.

15. juni

Uddevallabroen reiste seg majestetisk foran ham. Dennis Wilhelmson økte farten og kjente at han ble presset bakover i setet. Sportsbilen fløy gjennom landskapet. Porten til hans elskede Bohuslän åpnet seg, og ilingen i magen fortalte ham at han tross alt hadde tatt den riktige beslutningen.

Situasjonen på jobben hadde kommet ut av kontroll. Han hadde – av lojalitet overfor tjenesten og kollegene – nesten ofret livet, og innsatsstyrken i Göteborg, der han hadde vært i mer enn ti år, hadde takket ham ved å tilby ham forflytting til en administrativ stilling i Töreboda. De hadde kjørt rett over ham. Nok en gang strømmet skuffelse og sinne gjennom kroppen. Hver eneste dag hadde han følt det på samme måte. Han hadde vært nødt til å bryte mønsteret for ikke å bli sprø. Å ta permisjon og vende tilbake til barndommens Smögen var til slutt blitt hans eneste måte å komme på andre tanker på. I går hadde han overlevert tjenestevåpen og legitimasjon. Så hadde han hentet bilen som hadde kostet ham nesten alt han hadde av sparepenger. Men begeistringen han følte hver gang han trykket foten mot gasspedalen, gjorde det verdt hver eneste krone.

Han forlot E6 og svingte av mot de små fiskestedene langs kysten av Sotenäset. Brått fikk han øye på en politikontroll i veikanten og bremset ned, altfor sent. Men han var heldig, de var i ferd med å pakke sammen. Han skimtet en politikvinne med en lys flette som hang ned under politilua, og deretter nakken til en politimann som var i ferd med å sette seg inn i bilen. Jøss! tenkte han og vred på nakken. Det måtte være Paul Hammarberg. Hans venn og fiende i ungdommen. De hadde surfet, seilt, stått på vannski og festet sammen. Begge hadde vært såkalte ledere for hver sin respektive gjeng som styrte Smögen og Kungshamn på slutten av 1980-tallet. De hadde vært i konstant, om enn spøkefull, strid. Blant annet om Eva. Han så henne for seg, med det lange, svarte håret som glitret i solen.

Paul hadde alltid vært nøye med å påpeke at Dennis ikke kom fra kysten. At han var en jævla turist akkurat som alle de andre som bare besøkte Smögen et par varme sommeruker i året. Men Dennis følte seg ikke som en av dem i det hele tatt, og han hadde alltid hatet det når Paul tok opp det der. Inni seg kjente han de gamle følelsene smyge seg på igjen. Telefonen ringte. Han kikket ned på skjermen. Cleuda privat sto det. Han lot det ringe uten å svare. I stedet skrudde han opp musikken. God only knows what I’d be without you. Det yngste medlemmet i Beach Boys, Carl, hadde en stemme som gikk rett til hjertet.

Han gled sakte over Smögenbroen. På toppen kastet han et blikk sørover og så ned over Kungshamn og Tången, og deretter nordvestover. Der lå Hasselösund og det myke klippelandskapet på Sandön. Denne utsikten fra broen var den vakreste i verden.

Solen fylte kabrioleten, og både havet og himmelen glitret i vakre blåfarger. Sommerblått. For første gang ville han ha helt fri. Lenge. Det skulle bli den beste sommeren hans siden ungdommen. Den gangen var musikk, surfing, venner og jenter alt. Denne gangen hadde han tenkt å nyte bading, ro og skriving. Og kvinner skulle han holde seg veldig langt unna. I vår hadde han brent seg skikkelig, og det var noe han aldri ville oppleve igjen. Han hadde mistet alt på grunn av Cleuda. Selvtillit, jobb, karriere, glede. Alt unntatt sparepengene som hardnakket hadde blitt stående på kontoen da alt annet gikk i vasken. Men nå hadde han brukt nesten alt han eide på en bil. Og han ante ikke hvordan han skulle tjene til livets opphold. Det ringte igjen. Denne gangen var det Åke Strömberg.

– Er du fremme? sa Åkes vennlige stemme.

– Ja, skal vi møtes med en gang? spurte Dennis ivrig.

– Kom til Surfers Inn! svarte Åke og lo.

– Jeg kommer dit. Parkerer bare ved Smögens Torg først.

Eva hadde valgt Åke. Foran øynene på både ham og Paul Hammarberg hadde Åke plutselig seilt inn en sommer og lagt beslag på henne. Dennis hadde først vært knust, men etter hvert hadde han og Åke blitt venner. Åke hadde en vakker personlighet og var alltid full av sprø påfunn. Det var ikke rart at Eva falt for ham. Han hadde motvillig innsett dette, og nå hadde de lille Vera sammen. De siste årene hadde han og Åke holdt sporadisk kontakt, men i sommer skulle de tilbringe mer tid sammen igjen, slik som før. Han gledet seg virkelig til det.


Smögen, 2. november 1837

Stormen kom vestfra over Sotenäset og var nådeløs mot alt den møtte på sin vei. I nesten to døgn hadde den tatt med seg skip fra nær og fjern og knust dem nådeløst mot klipper og skjær. Hyttene til strandsitterne lå litt i ly langs lesiden av Kleven, ned mot fiskeværet Smögen. Men av og til truet den sterke kulingen med å dra med seg takene på sin rasende ferd. Carl-Henrik så på sin kone Anna-Katarina, som til tross for at hun snart skulle føde deres første barn, var tynn som en løvetannstengel. Han var bekymret for om hun ville tåle påkjenningen. Nå hvilte hun på slagbenken han hadde lagd av drivved han hadde funnet utenfor Smögen, i de små buktene i Kleven, så snart roen hadde senket seg etter stormfulle dager. Kinnene hennes var innsunkne på en måte som bare sult kan gjøre med ansiktet til et ungt menneske. Snart ville hun være tjue år gammel, og så langt hadde de hatt et hardt liv, langt fra ungdommens drømmer om en lykkelig familie.

Carl-Henrik skjenket litt av lyngteen, som var smaksatt med tørkede bjørnebær og bringebærblader. Han kunne ikke tilby henne så mye mer enn det akkurat nå. Før stormen kom, hadde han fanget et par makreller og stekt dem over ildstedet. Det var tre dager siden nå, og Anna-Katarina måtte være så sulten at magen skrek i henne, selv om hun ikke sa noe. Så snart stormen la seg, skulle han dra ut igjen. Han var fast bestemt på at han en dag skulle gi henne alt hun drømte om. Han visste ikke hvordan det skulle skje, men hver dag tenkte han på hvordan han kunne tjene mer på det havet og øyene kunne gi. Et liv i fattigdom som strandsitter var ikke det han hadde forespeilet faren hennes, da han ba ham – der han lå på dødsleiet – om å få gifte seg med Anna-Katarina.

Surfers Inn lå i en bakgård omgitt av hvite fiskerhytter godt beskyttet mot vær og vind. Gårdsplassen var omgitt av hvite klatreroser og villkaprifol. Selv om innredningen var enkel, med gamle trebord og benker, var det et av de mest populære stedene på Smögen. Hit kom seilere og motorbåtentusiaster fra hele verden for å spise grillede hamburgere lagd av råvarer fra bondegårdene rundt.

Dennis så at vennen hadde valgt et av bordene innerst. Åke Strömberg var høy og utstrålte en ro og selvsikkerhet som Dennis misunte ham. Selv hadde han etter hvert blitt en respektert politimann, og mange beundret ham for motet han hadde vist i farlige situasjoner. Men Åkes utstråling kom på en eller annen måte innenfra. Han var urokkelig. Dennis hadde alltid måttet kjempe med sitt indre for å la det positive bildet av seg selv seire. Kanskje det var på grunn av oppveksten. Åke hadde vokst opp i en trygg familie der begge foreldrene hadde investert alt i sin eneste sønn, så han hadde aldri trengt å konkurrere om oppmerksomheten. Dennis, derimot, hadde aldri møtt faren sin, hadde ikke engang fått vite hvem han var. Moren hadde presentert ham for flere menn i de ulike leilighetene de hadde flyttet mellom, men aldri en som hadde tatt på seg farsrollen. Og hun hadde nektet å fortelle ham noe som helst om faren hans.

En dag ville han finne ut hvem han var og hvor han befant seg i livet. Men ikke nå. Ikke ennå.

– Hei Dennis, sa Åke og ga ham en klem. Dennis gjengjeldte klemmen og kjente inni seg hvor godt det var å se vennen sin igjen. Sammen med Åke var det lett å være glad, og på en eller annen måte fikk han andre til å vise seg fra sin beste side.

– Jeg henter en øl til hver. Du har vel ikke penger, som vanlig, spøkte Åke og gikk inn i baren. Dennis satte seg. Kveldssolen varmet fortsatt, og det var deilig der inne på den lille gårdsplassen mellom husene. Flere bord sto og ventet på kveldens gjester, og om morgenen var det vanskelig å få plass. Da var det fullt av folk som ville drikke en livgivende kopp kaffe.

– Jeg har noe stort på gang, hvisket Åke. Han satte fra seg et stort brett der det også var to burgere med jalapeños og flere ulike sauser å velge mellom. Opprømtheten i øynene hans var ikke til å ta feil av.

– Hva er det du har funnet på nå? sa Dennis og smilte. Han var vant til Åkes eventyr. Mange av dem ble det aldri noe av, men noen kunne faktisk være ganske spennende.

– Jeg har funnet deler av vraket av «St. Anna», hvisket Åke og så seg rundt for å forsikre seg om at ingen kunne høre hva han sa.

– Så pass, sa Dennis, som aldri hadde hørt om det skipet.

– Hun gikk på grunn utenfor Kleven høsten 1837, og siden den gang har ingen sett noe til verken vraket eller lasten.

– Men nå har du funnet henne? sa Dennis skeptisk. – Hvordan vet du at det er «St. Anna»? Og hva er i så fall så spesielt med det skipet?

– Hun har en fantastisk historie, sa Åke ivrig. – Og jeg tenkte jeg skulle spørre om du ville bli med ut på et kveldsdykk med en gang, så jeg kan vise deg det.

Dennis satt i noen sekunder før han svarte.

– Åke, det høres veldig spennende ut, men jeg har nettopp kommet og trenger en dag til å finne meg til rette. Kan vi ikke gjøre det i morgen? Jeg henter utstyret mitt hos Johan, og så kan jeg bli med etter det.

Åke dro en hånd gjennom det lange, mørkebrune håret sitt, og Dennis så skuffelsen i ansiktet hans, men håpet at han forsto. Åke hadde aldri hatt tålmodighet til å vente på noe som helst. Det var øyeblikket som interesserte ham.

– Det går bra, smilte Åke etter en stund. – Jeg er ute minst én gang om dagen, så vi får mange muligheter i løpet av sommeren.

Da de sa ha det, virket det som om Åke hadde kommet over skuffelsen. Iveren lyste i øynene hans igjen, og Dennis så ham gå med raske skritt mot brygga utenfor fiskehavnen der båten ventet.

Kvelden var lys. Dennis gikk mot svabergene der solnedgangene var på sitt vakreste. I revnene vippet fjærekollene, med blomster som rosa kuler på korte stilker. Han smilte mens vinden virvlet gjennom håret hans. Han hoppet rutinert over svabergene, og føttene fant enkelt de beste stedene å tråkke. De fleste av sprekkene og formasjonene hadde han memorert for mange år siden. Ikke en eneste manet var å se i det naturlige havbassenget i Makrillviken. Det kunne bli verre midt på sommeren, avhengig av vinden. Han tok av seg klærne og hoppet i vannet fra trappen, og så tok han noen lange svømmetak under vann. Nettene var fortsatt kalde, men dagene hadde gitt vannet en temperatur som var både oppfriskende og behagelig. Da han fikk hodet over vannet, så han en terne dykke på jakt etter fisk litt foran seg. Denne sommeren kom til å bli fantastisk.

Han klatret opp badetrappen, satt en stund med håndkleet rundt seg og så på solen, som sto rett i nordvest over en rosa horisont. Da han hadde fått en tilstrekkelig dose kveldslys, kledde han på seg og gikk raskt tilbake mot brygga for å få varmen i seg igjen. Det var på tide å hente nøklene til sommerboligen.

Kvinnen som eide stedet han skulle leie, het Gunnel og bodde oppe i Friskens väg. Han stoppet ved postkassen hennes for å fiske opp konvolutten med nøkkelen og husreglene. Gunnel var ikke hjemme i dag, så han måtte klare seg selv. Hun hadde først sagt at han kunne bo i kjelleren. Hun hadde også planlagt å leie den ut om sommeren, men prisen ville da bli en helt annen. I stedet hadde han valgt å leie fiskebåten som hadde fulgt med da hun kjøpte huset. Det var en gammel fiskebåt ved navn «Dolores», og for fem hundre kroner i måneden var hun hans for sommeren. Søsteren hans hadde ristet på hodet da han fortalte hvor han skulle bo. Hun hadde tilbudt ham å bo hos henne, sammen med Björn og barna, men Dennis ville ikke tilbringe hele sommeren med skrikende barn og bæsjebleier overalt. Det var nok å møte dem fra tid til annen.

Nå var han fremme ved fiskebåten. Fargen på relingen og styrhuset hadde flasset av i solen og den salte vinden, men for Dennis var «Dolores» en skjønnhet. Stolt låste han opp styrhuset med den lille nøkkelen han hadde funnet i konvolutten, og gikk inn. Der inne satte han seg ved det lakkerte mahognibordet, halvt dekket av en bunke sjøkart som ble holdt sammen av metallringer. Bordet kunne senkes, og med en dyne på toppen ville det bli en ganske god køye sammen med sofaene på hver side. For å få den rette stemningen satte han frem en flaske Barbados-rom. Den var prydet med et nett som noen hadde flettet av bast. Han tente parafinlampen og helte litt av den honningfargede drikken i et glass, før han la seg til rette med en pute i ryggen. Han lot seg vugge i søvn av bølgenes rolige bevegelser.

Dennis sov en god stund før han ble vekket av at båten gynget. Noen gikk på dekk utenfor. En mørk skygge gled over styrhuset. Døren åpnet seg langsomt, og litt av den kjølige kveldsluften feide inn.

– Hallo der! ropte en stemme. Dennis myste mot åpningen der en kvinne nettopp hadde stukket hodet inn.

– Eva, hva gjør du her? Skulle ikke du til Skäret i kveld? Stemmen hans var hes, og øynene hans var fortsatt bare halvveis åpne.

Hasse, som administrerte utleien av alle rommene på Smögen, inviterte hvert år alle utleierne til kickoff i begynnelsen av sesongen. Eva og moren ble alltid invitert, og det pleide å være et populært arrangement. Det var mange familier som leide ut kjellere og loft til badegjester i sommerukene for å tjene en ekstra slant.

– Jo, men Åke dukket aldri opp, sa Eva engstelig. – Og jeg kunne ikke la Vera være alene. Da mamma kom hjem, ba jeg henne komme bort en stund, og sa at jeg trengte å gå ut en stund.

– Hvor er Åke, da? Hva er klokken? spurte Dennis, fortsatt omtåket.

– Jeg kom faktisk hit for å spørre deg om du hadde sett ham. Stemmen hennes var oppgitt. – Det er nesten midnatt, og han har fortsatt ikke kommet hjem.

– Vil du ha litt? Dennis pekte på romflasken, men Eva ristet på hodet. – Åke og jeg tok en øl, men han skulle ut med båten, så vi satt der bare en kort stund. Jeg tok en svømmetur i Makrillviken og gikk tilbake til brygga. Har ikke sett ham etter den ølen.

Evas mørke hår glitret i lyset fra parafinlampen. Øynene hennes var røde, og det var tydelig at hun var trøtt, men Dennis ble slått av at hun var like vakker som før.

– Det er det vraket, sukket hun resignert. – Åke har blitt besatt av det. Han mener at ingen har funnet det før, til tross for at det er nesten to hundre år siden «St. Anna» sank.

Dennis kikket på Eva fra siden for å unngå å møte blikket hennes. Han håpet virkelig at det ikke hadde skjedd noe. Men Åke var en dyktig dykker og ville ikke ta noen unødvendige sjanser.

16. juni

Havnefogd Neo Waltersson hadde tre døtre. De to eldste hadde aldri vært noe problem. Da de var små, tok kona hans seg av dem på en prisverdig måte, ettersom han var til sjøs i lange perioder. Begge hadde etter hvert utdannet seg til sykepleiere, og den eldste hadde giftet seg med en brannmann og den mellomste med en politimann. Nå bodde de begge trygt sammen med familiene sine på fastlandet. Men den yngste datteren, Maya, hadde kommet som litt av en overraskelse da han var i ferd med å fylle femti. Midt under fødselen hadde legen beordret et akutt keisersnitt. Mens hans kone Greta kom seg etter operasjonen, hadde Neo sittet med den lille jenta i armene i flere timer. Han hadde blitt helt betatt av den vakre babyen som lå rolig og pustet i armene hans. Fra tid til annen hadde han felt noen tårer, som han raskt tørket bort med hånden. Siden den gang hadde han på et vis båret Maya inni seg. Når Maya gråt, var han trist, og når hun lo, var han glad. Det var som om de satt sammen. Han hadde beskyttet henne mot alle farer, og han fikk ordnet det slik at han alltid var hjemme på julaften, på bursdagen hennes og ved spesielle anledninger som konfirmasjon og skoleavslutninger. Alt det hadde hans kone tatt seg av når det gjaldt de to eldre jentene. Mayas hår hadde vært hvitt som snø siden hun var liten, og innrammet et ansikt med store, grønne øyne. Når han så inn i dem, ville han ha vært villig til å gjøre hva som helst for henne. Men nå hadde alt forandret seg.

Maya hadde også bestemt seg for å bli sykepleier. Men i fjor sommer hadde hun kommet hjem en dag med farget svart hår og fortalt at hun skulle slutte på utdanningen og begynne på kunstskole i stedet. Hun skulle flytte inn i et hus ved siden av skolebygningen der folkehøyskolen leide ut rom til elever.

Den høsten og vinteren hadde han knapt sett datteren sin. Og om våren hadde hun bare vært sporadisk hjemme. Men på fredag hadde hun plutselig dukket opp til middag og bedt om å få flytte inn i kjellerleiligheten, som de hadde planlagt å leie ut til badegjester. Neo hadde først sagt nei, men kona hadde overtalt ham. Barna er alltid velkomne, hadde hun sagt. Han hadde gitt etter, men uroen som hadde vært i huset siden Maya flyttet inn, holdt på å knekke ham. Han ville trekke henne inntil seg og klemme henne, men han kunne ikke røre henne eller i det hele tatt se på henne. Okseringen i den vakre lille nesen hennes fikk ham til å koke innvendig. Han lukket døren bak seg og gikk ned til brygga. Der var han trygg. Der var alt som vanlig. Han trengte den roen nå, stillheten på land, som før i tiden hadde gjort ham så rastløs. Selv om junisolen varmet opp de røde klippene som stakk ut mellom sjøbodene, var det enn så lenge bare en håndfull sommerturister som spaserte langs Smögenbryggan. I høysesongen var de grønnmalte benkene langs fjellveggene fulle av seilere og turister, men nå var de tomme.

Neo gikk sin vanlige runde. Ved iskremkiosken lå det en halvfull Festis og en serviett stukket ned mellom to planker. Han plukket opp søppelet og kastet det i en av søppelkassene. Den inneholdt bare en søppelsekk. Det måtte være det norske paret som kom i går kveld, tenkte han. Han hadde sett at de var tidlig oppe. Hvorfor det? tenkte han for seg selv. Med den motorbåten kunne de kjøre langs hele Bohuslän på et par timer, og så stresset kunne de vel neppe være. Eller var det akkurat det de var? Om sommeren lå det mange store motorbåter fortøyd langs brygga, ofte med norsk flagg. Det er utrolig hvor mye penger de har, tenkte han. Likevel klagde de av og til på havneavgiftene, som var litt høyere for de større båtene. Den ene svigersønnen hans pleide å more seg med å slå opp båtmodellene og sjekke prisene. Men Neo var absolutt ikke misunnelig. Han hadde snekka han hadde arvet fra sin far. Det var en skikkelig båt, det.

Han vendte det furete ansiktet mot solen, puffet litt på pipa som hang i munnviken, og fortsatte å gå bestemt langs bryggeplankene, som skimret sølvgrått etter lang tids eksponering for saltvann og vind. Plutselig rykket han til. Et hysterisk skrik skar gjennom den stille morgenluften. Det kom fra havnebassenget. Neo bet hardt i munnstykket på pipa og skyndte seg bort til bryggekanten. Nede i vannet fektet en kvinne vilt med armene. Neo hadde lagt merke til at hun nettopp hadde hoppet fra brygga på baksiden av en av motorbåtene. Hodet hennes duppet stadig under vannflaten. Neo hoppet om bord i motorbåten, klatret ned på badeplattformen i akterenden, bøyde seg forover og grep tak i henne. Den sterke hånden hans fikk et fast grep ved armhulen, og han trakk henne mot stigen og hjalp henne opp. En mann lå og fløt i nærheten. Ansiktet med de stirrende, tomme øynene var vendt mot himmelen.

Brygga var sperret av, og forbipasserende hadde stoppet opp ved de blå og hvite båndene. En politikvinne ba folk om å gå opp mellom husene for å komme rundt på den andre siden, men ingen så ut til å være særlig interessert i å forlate stedet. Havnefogd Neo Waltersson hadde hjulpet kvinnen i vannet opp til salongen i motorbåten, og mannen hennes hadde pakket henne inn i tepper. Hun skalv. Et ambulansehelikopter svevde over brygga, og en kurv var blitt senket ned.

Mannen som var blitt lagt i kurven, var nå i ferd med å bli heist opp. Neo fulgte begivenhetenes gang. Han hadde sagt i telefonen at mannen var død, men kvinnen i den andre enden hadde fortalt ham at det bare kunne betraktes som et antatt dødsfall, og at det bare var en lege som hadde lov til å avgjøre saken. Det hadde irritert ham, men nå var det på tide at han tok seg sammen, for politiet var kommet til stedet. Han rettet ryggen og dro hendene over jakkeslaget.

– Paul Hammarberg, politiet i Kungshamn.

Neo gjenkjente straks politimannen som hadde kommet bort til ham, og rakte ut hånden.

– Havnefogd Neo Waltersson, svarte han med myndig stemme.

– Det er fint om du blir med ned til politistasjonen og avgir forklaring i ettermiddag ettersom du var den første på stedet, fortsatte politimannen, uten å vise det minste tegn til at han kjente igjen Neo. Han brukte en profesjonelt hyggelig tone, men det var ingen tvil om hvem som var sjefen.

– Ja, det går bra, svarte Neo og beholdt styrken i stemmen. Han følte at dette var i ferd med å bli en av de mest interessante dagene på lenge, men han viste det ikke med et eneste blikk eller uttrykk. Utenfor avsperringen så han at flere mennesker hadde samlet seg. Han kjente igjen flere av dem. En dykker hoppet baklengs ut i vannet fra redningstjenestens gummibåt. Der vil dere ikke finne mye, tenkte Neo.

Havnebassenget var ryddet for skrot, ettersom dykkerforeningen hadde arrangert den vanlige konkurransen helgen før. Den gikk ut på at havnebassenget først ble delt opp i like store biter til hver av de påmeldte dykkerne. Deretter plukket hver dykker opp søppel i sitt område og plasserte det på en presenning på brygga. Etter to timer ble alt søppelet på hver presenning veid, og den som hadde samlet mest, vant. I dagene som fulgte, ble søppelet liggende på brygga, og mange som var ute og gikk, stoppet for å se. Det kom opp både sykler, bildekk, ølbokser og flasker. Det var nok svært lite igjen der nede nå.

Neo gikk i land på brygga og begynte å gå mot snusfronten, som benken på Smögen ble kalt. Snart ville alle de gamle karene sitte der på benken og vente på å få høre hva han hadde vært gjennom. Han gledet seg til å møte dem og late som om han var svært tilbakeholden med å fortelle dem hva han nettopp hadde opplevd.

Dennis sto ved sperringene på brygga og hadde nettopp sett kurven med den døde mannen forsvinne opp mot helikopteret. Han så seg rundt. På den andre siden satt Björn, mannen til søsteren hans Victoria. Björn kikket gjennom bilder på digitalkameraet sitt og så ikke Dennis. Jaha, da hadde de kommet opp til huset nå, tenkte han. Midtsommeraften var på fredag, og søsteren hadde nok allerede begynt forberedelsene. Hvis han kjente henne rett, ville hun ha kjøpt all maten som var tilgjengelig på Skeppet i Kungshamn. Han skulle ringe henne senere.

Det ble ikke noen morgendukkert i dag. I stedet snudde han seg rundt og gikk opp mellom husene. Snart så han de blå fiolene i krukken svaie i vinden utenfor søsterens hus. Med et sitrontre og et oliventre hadde hun klart å gjøre det koselig rundt huset på kort tid. Hun var i foreldrepermisjon, men hun hadde enda mer å gjøre nå enn hun hadde hatt på jobben før barna kom. Da det viste seg at hun var gravid igjen så kort tid etter at Theo kom, hadde hun bearbeidet Björn nøye, og på høsten hadde de endelig bestemt seg for å kjøpe et lite hus på Smögen. En arv fra Björns far hadde fått ham til å gå med på det. Man lever bare én gang, og dette har jeg drømt om hele livet, hadde Victoria sagt. Siden søsknene var små, hadde de tilbrakt sommerens beste uker på Smögen, og nå skulle hun gjøre det igjen i sitt eget hus. Hun hadde vært gravid hele vinteren og langt ut på våren, og Björn hadde jobbet som en hest for å gjøre huset beboelig. Dennis hadde hjulpet ham fra tid til annen, men ikke så mye som han burde ha gjort. Det hadde vært en fiskerhytte en gang, og var hvitmalt som seg hør og bør, med en liten glassveranda ved inngangspartiet.

– Velkommen! sa Victoria nå og omsluttet ham i sin store favn. Han sparket av seg sandalene på verandaen og kikket inn. I første etasje var det et kjøkken og en stor stue; stuen hadde opprinnelig vært to rom, men Björn hadde fjernet veggen mellom dem. Kjøkkenet hadde vært gammelt med lave benker, så Victoria, som var høy, hadde forlangt at de skulle heve innredningen, for hun ville ikke bytte den ut. Dennis hadde pusset skapdørene, og Björn hadde sprøytelakkert dem. Victoria hadde plassert et gammeldags hvitt skap mot den ene veggen, og den gamle vedkomfyren sto fortsatt i hjørnet. Björn hadde sagt at hvis han bare fikk tid, skulle han se om det var mulig å fyre opp i den.

Lille Anna rullet rundt i gåstolen sin på stuegulvet og gnagde på en av storebrorens lekebiler. Theo var ett år eldre og hadde allerede blitt lokket inn i YouTubes magiske verden. Nå satt han i den hvite sofaen dekket av tepper og så på Byggmester Bob på japansk. Victoria forsto ikke hvorfor han foretrakk de utenlandske versjonene av alle barnefilmene. Men hun kunne kanskje være enig i at sangene var litt piggere og gladere på de andre språkene.

– Jeg så Björn nede på brygga, sa Dennis og satte seg i sofaen ved siden av Theo, som satte seg helt inntil. Men han var rastløs og ville snart ut på nye eventyr.

– Han dro tidlig for å ta bilder av de nye båtene, sa Victoria og satte en vase med kornblomster på spisebordet. Det er fint at han begynner å komme inn i øylivet.

– Bappa, bappa! ropte Theo ute på glassverandaen. Han hadde krøpet ut av sofaen og løp for å møte faren, som nettopp hadde kommet inn døren.

– Hallo! Kan du komme hit litt? ropte Björn til Victoria. Björns kinn var røde over det nesten helt sølvgrå skjegget. Da de møttes første gang, hadde han svart hår med litt grått i tinningene. Men nå var håret og skjegget grått med noen svarte striper. På hodet hadde han sin fars gamle skipperlue. Han var stilig, men forleden dag hadde Victoria spøkt med ham og kalt ham Beppe. Når han hadde lue på seg, lignet han sterkt på den koselige TV-onkelen som sang godnattsanger til dukkene sine på 70-tallet, selv om Björn var en litt mer moderne versjon.

– Det ble funnet en druknet mann i vannet her nede i morges, sa Björn. Han hørtes andpusten ut. Dennis reiste seg også fra sofaen. – Jeg hadde med kameraet, så jeg tok noen bilder, fortsatte Björn opprømt. – Det føltes litt dumt, men jeg kunne ikke la være. Jeg hadde riktig objektiv på, så bildene ble ganske bra.

Han så overrasket ut da Dennis også kom ut på verandaen. De kikket på den lille skjermen på kameraet, og Björn zoomet inn på et bilde der ansiktet var tydeligere. Victoria snudde litt på kameraet for å se bedre.

– Ta på deg brillene, sa Björn, litt irritert. Hun prøvde ofte å se uten dem fordi hun ikke orket å lete etter dem.

– Å, herregud! Det må være Sebbe, utbrøt Victoria da hun hadde tatt på seg brillene.

– Sebbe, hvilken Sebbe?

Björn hadde alltid hatt problemer med å huske folk, og Dennis kjente heller ikke igjen fyren.

– Kjæresten til Sofie. Dere vet Sofie, hun som er venninne med Maya, datteren til havnefogden, prøvde Victoria. Men verken Björn eller Dennis hadde noen anelse om hvem Sofie eller Maya var. De nikket likevel for å vise at de prøvde å henge med.

– Hmm, sa Victoria. Dennis så at hun hadde forsvunnet inn i tankene sine. Kanskje hadde hun en illevarslende følelse av at sommeren ikke ville bli helt som hun hadde forestilt seg. Ikke slik noen hadde forestilt seg.

Før Dennis sa ha det, forsikret han dem om at han ville stikke innom igjen snart.

Hvordan kunne et drap skje nesten rett foran øynene på dem? For han kunne ikke få seg selv til å tro at det var en drukningsulykke. En ung mann hadde mistet livet. Hva var det som lå bak denne tragedien? Dennis kunne ikke la være å slippe løs politihjernen, som sjelden lot ham være i fred.

Evas og foreldrenes hus lå ved siden av hverandre, med felles hage, en liten gressplen der Veras tråbil og noen andre leker lå spredt, omgitt av et smalt tregjerde malt i en lys blågrå farge. Dennis husket huset og hagen fra ungdomsårene som om det var i går. Han hadde gått forbi mange ganger i årenes løp, i håp om å få et glimt av henne. Det tok en stund før Eva åpnet døren. Hun hadde på seg en rød morgenkåpe over pyjamasen.

– Momo, momo, ropte en liten jente som måtte være Vera.

– Nei, Vera, mormor kommer senere. Dette er Dennis, mammas venn, forklarte Eva. Vera så glad ut. Øynene hennes lyste skøyeraktig.

– Kan jeg komme inn? spurte Dennis.

– Ja, selvfølgelig! sa Eva uten særlig entusiasme. Det så ut som om hun ikke hadde sovet hele natten. Dennis satte seg i sofaen i stuen. Blondegardinene var drapert i flere lag så de skjulte vinduene og beskyttet mot innsyn. Likevel fant morgenlyset veien gjennom dem.

– Er Åke tilbake? Dennis søkte Evas blikk, men hun så bare vekk.

– Nei, politi og nødetater har søkt med båter og helikoptre i hele natt, men ennå ikke funnet noe. Jeg har ringt Missing People, og de planlegger manngard i ettermiddag hvis ikke politiet har funnet ham.

– Jeg så det i et innlegg på Facebook, sa Dennis. – Jeg og gutta i bandet jeg spiller i, tenkte å bli med.

Han hadde permisjon fra politiet, men som privatperson skulle han likevel gjøre alt han kunne for å finne Åke. Om morgenen hadde han løpt til enden av Kleven for å se om han kunne se noe ut mot Pengeskär. Men både havet og buktene i Kleven hadde vært stille og tomme. Han hadde heller ikke sett noe til båten til Åke. Det banket på ytterdøren, og Eva gikk for å åpne.

– Hei, Eva! sa en mann utenfor døren. Dennis kjente umiddelbart igjen stemmen til Paul Hammarberg. En politikvinne som sto bak Paul, presenterte seg som Sandra Haraldsson fra Kungshamn-politiet.

– Har dere funnet ham? spurte Eva kort.

– Kan vi komme inn?

Paul og kollegaen gled forbi henne gjennom glassverandaen og satte seg ved kjøkkenbordet. Eva satte seg overfor dem.

– Eva, vi har funnet en druknet mann, i havnen, nå i morges. Men det er ikke Åke. Vi ville bare si ifra før praten begynner å gå her på Smögen. Det er så lett at det oppstår misforståelser. Vi fortsetter å lete etter Åke, men enn så lenge trenger du ikke bekymre deg. Han kommer nok snart til rette.

Politikvinnen så på Paul med et uutgrunnelig blikk. Eva nikket, men klarte ikke å stanse gråten. Politikvinnen gikk rundt bordet og la armen rundt henne.

– Du, sa hun. – Han kommer snart tilbake til dere, sa hun. Eva ristet av seg armen til politikvinnen og viste tydelig at hun ikke trodde på henne. Hun snudde seg for å se etter datteren. Vera hadde hoppet opp i sofaen sammen med Dennis, og de satt og så i en Thomas-bok. Dennis leste om Thomas som bader. Paul kikket inn i stuen og fikk øye på ham. Han så med ett bister ut.

– Dennis, det er best du går nå, sa han. – Eva trenger å være i fred.

Dennis så opp. Yrkesmessig hadde de aldri vist at de kjente hverandre. Når de hadde møttes på ulike arrangementer i årenes løp, hadde de vært flinke til å unngå kontakt.

– Det er best at dere går nå, brøt Eva inn og holdt Paul fast med blikket. Dennis så at Paul ble irritert, men han gjorde som hun sa. Han og politikvinnen snudde seg og gikk ut til politibilen som sto parkert blant blomstene på plenen utenfor. Dennis leste resten av den lille boken for Vera og tenkte på hvor annerledes livet ville bli for dem hvis ikke Åke kom tilbake. Han skulle gjøre alt han kunne for å få vennen hjem til familien igjen.

